b'\n_START_ARTICLE_\nCodelliji\n_START_PARAGRAPH_\nCodelliji so bili kranjska in koro\xc5\xa1ka plemi\xc5\xa1ka rodbina. Od 18. stoletja dalje se je polni plemi\xc5\xa1ki naziv za \xc4\x8dlane dru\xc5\xbeine glasil baron Codelli pl. Codellisberg, Fahnenfeld in Sterngreif, v obi\xc4\x8dajni rabi pa baron Codelli pl. Fahnenfeld.\n_START_SECTION_\nZgodovina\n_START_PARAGRAPH_\nRod baronov Codellijev izvira iz Italije, kjer so se uveljavili na kulturnem, voja\xc5\xa1kem, politi\xc4\x8dnem in na cerkvenem podro\xc4\x8dju in se delovanje dru\xc5\xbeine zasleduje \xc5\xbee od leta 1277 dalje. Sede\xc5\xbe dru\xc5\xbeine Codelli je bil od okoli leta 1400 naprej grad Lacodelli (Codellisberg) v okolici Bergama._NEWLINE_Za\xc4\x8detnik gori\xc5\xa1ke veje je bil Andrej Codelli, ki se je okoli 1523, za \xc4\x8dasa vladanja Ferdinanda I. naselil v Gorici._NEWLINE_\xc4\x8clani dru\xc5\xbeine Codelli so v vzpenjanju po plemi\xc5\xa1ki lestvici hitro napredovali. Leta 1654 sta bila za voja\xc5\xa1ke zasluge Andrejeva sinova povzdignjena v plemi\xc5\xa1ki stan s predikatom pl. Codellisberg. Leta 1679 je sledilo povzdignjenje v vite\xc5\xa1ki plemi\xc5\xa1ki stan s predikatom pl. Fahnenfeld. Leta 1688 je bil Peter Anton skupaj z bratoma Andrejem in Avgu\xc5\xa1tinom povzdignjen v vite\xc5\xa1ki plemi\xc5\xa1ki stan s predikatom pl. Fahnenfeld-Sterngreif._NEWLINE_Dru\xc5\xbeina Codelli je kmalu obogatela in se zapisala v zgodovino s podpiranjem kulturnega in cerkvenega napredka de\xc5\xbeele. Najve\xc4\x8dja podpornika sta bila Peter Anton in njegov ne\xc4\x8dak Avgu\xc5\xa1tin._NEWLINE_Peter Anton je bil za\xc4\x8detnik ljubljanske veje Codellijev. Na Koro\xc5\xa1kem je obogatel z \xc5\xbeelezarstvom in se v Ljubljani ukvarjal z veletrgovino in je pridobil koro\xc5\xa1ko (1698) in kranjsko (1700) de\xc5\xbeelanstvo. Leta 1700 je kupil gra\xc5\xa1\xc4\x8dino Turn, dana\xc5\xa1nje Kodeljevo. Podpiral je razvoj slovstva in je podprl Janeza Svetokri\xc5\xa1kega pri izdajanju njegovih del._NEWLINE_Ker ni imel otrok, je svoje premo\xc5\xbeenje zapustil ne\xc4\x8daku Avgu\xc5\xa1tinu. Avgu\xc5\xa1tinova star\xc5\xa1a sta sicer \xc5\xbeivela v rev\xc5\xa1\xc4\x8dini in po nenadni obogatitvi, se je Avgu\xc5\xa1tin usmeril v dobrodelnost. Podpiral je predvsem napredek cerkvenih ustanov in se je proslavil kot veliki donator. Tako je med drugim izdatno podprl ustanovitev nad\xc5\xa1kofije v Gorici, zato mu je vladarica Marija Terezija dovolila predlagati kandidata za prvega gori\xc5\xa1kega nad\xc5\xa1kofa in ga leta 1749 \xc5\xa1e povzdignila v dedni baronski naziv._NEWLINE_Avgu\xc5\xa1tinova sinova Anton in Franc sta zasnovala dve veji Codellijev. Anton je nadaljeval kranjsko (ljubljansko) vejo, z osrednjim posestvom Turn (Kodeljevo), Franc pa mlaj\xc5\xa1o gori\xc5\xa1ko vejo, ki s posestvom v Mo\xc5\xa1u gospodari \xc5\xa1e danes._NEWLINE_Predstavniki ljubljanske veje dru\xc5\xbeine Codelli so zasedali pomembne funkcije na Kranjskem, med drugim funkcije \xc5\xbeupana Ljubljane, okrajnega glavarja ter de\xc5\xbeelnega glavarja. Najbolj prepoznani zadnji predstavnik te veje je izumitelj Anton Codelli. Predstavnika gori\xc5\xa1ke veje, Francetov sin Peter-Anton in vnuk Avgu\xc5\xa1tin sta se uveljavila kot gori\xc5\xa1ka stolna pro\xc5\xa1ta in \xc5\xa1olnika.\n_START_SECTION_\nZapu\xc5\xa1\xc4\x8dina\n_START_PARAGRAPH_\nV Ljubljani je rodbina Codelli pustila neizbrisen pe\xc4\x8dat, saj se tako grad, kot obmo\xc4\x8dje nekdanjega grajskega kompleksa Turn ob Ljubljanici imenujeta Kodeljevo, poleg tega pa je Kodeljevo zaradi \xc5\xa1portnega parka v bli\xc5\xbeini gradu med Ljubljan\xc4\x8dani splo\xc5\xa1no prepoznavno. Poleg gradu Kodeljevo v Ljubljani na dru\xc5\xbeino spominja tudi grobnica v bli\xc5\xbenji \xc5\xa0tepanji vasi ter Codellijev kanonikat ob \xc5\xa1kofijski pala\xc4\x8di na Ciril-Metodovem trgu.\n_START_SECTION_\nRodovnik\n_START_PARAGRAPH_\nOsnovni prikaz rodovnika rodbine Codelli na Gori\xc5\xa1kem in Kranjskem od 18. stol. dalje. Dru\xc5\xbeina Codelli je bila sicer izredno \xc5\xa1tevil\xc4\x8dna in prikaz povzema le bolj pogosto citirane osebnosti in nosilce zemlji\xc5\xa1kih gospostev. Numerifikcija imen sledi literaturi.'